b"\n_START_ARTICLE_\nAlbuminuria\n_START_SECTION_\nMapanganib at hindi mapanganib\n_START_PARAGRAPH_\nAng pagkakaroon ng albuminuria sa mga babaeng buntis ay palaging tinatanaw na mapanganib dahil sa tanda ito ng pagiging maaari na magkaroon ng eclampsia, kaya't dapat na parating ieksaminin ng duktor ang ihi ng babaeng nagdadalangtao. Sa mga bata, lalo na sa mga lalaki, ang albumin ay minsang matatagpuan sa ihi, bukod sa pagkakaroon ng sakit sa bato. Matutuklasan ito sa isang takdang oras, katulad ng sa gabi, habang hindi naman matatagpuan sa ibang mga oras; at maaaring lumitaw lamang pagkatapos ng paliligo na gumagamit ng malamig na tubig o pagkatapos kumain, matagal na pagtayo, o labis na pag-eehersisyo. Pagkatapos lamang ng paulit-ulit na pagsusuri sa loob ng matagal na panahon matitiyak na hindi nakakapinsala ang ganitong albuminuria sa mga kasong ito.\n_START_SECTION_\nPagsusuri\n_START_PARAGRAPH_\nAng isang payak na pagsusuri ng pagkakaroon ng albuminuria ay ang pagpapakulo ng kaunting ihi habang nasa isang kutsara o sa loob ng isang test tube. Ang ihi ay maaaring maging maulap, subalit dahil baka ito dahil sa mga phosphate dapat na patakan ito ng kaunting suka o asidong asetiko. Ang asido ay makakapagdulot ng pagkatanggal ng panlalabo na sanhi ng mga phosphate, ngunit hindi maaapektuhan ang paglabo na dulot ng albumin. Ang pag-uulap ng ihi dahil sa albumin ay dapat na kaagad na ikonsulta sa manggagamot."